Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov bol vypracovaný na základe Plánu legislatívnych úloh vlády Slovenskej republiky na rok 2003.
 	Cieľom návrhu zákona,  je spresnenie úpravy geodetických a kartografických činností a harmonizácia zákona so smernicami Rady 89/48/EEC, 92/51/EC a smernicou 95/46/EC. Ďalším základným motivujúcim cieľom novelizácie zákona je snaha zabezpečiť priestor na fungovanie významného geografického informačného systému garantujúceho potreby spoločnosti, vyvarovať sa nehospodárnej duplicite, podporiť efektívne spravovanie informačnej infraštruktúry a vo významnej miere podporiť záujem a dôveru zahraničných partnerov.     
 	Predložený návrh zákona nebude mať finančné, ekonomické, enviromentálne dôsledky ani dôsledky na zamestnanosť.
Návrh zákona nebol prerokovaný v Rade hospodárskej a sociálnej dohody z dôvodu, že si ho sociálni partneri nevyžiadali na rokovanie.
Dôvod na nesprístupnenie návrhu zákona nebol.
Návrh zákona bol predmetom medzirezortného pripomienkového konania, bol zaslaný príslušným orgánom a inštitúciám podľa čl. 9 Legislatívnych pravidiel vlády Slovenskej republiky. Z celkového počtu oslovených subjektov 39, svoje pripomienky do stanoveného termínu zaslalo 37 subjektov, 2 subjekty vôbec nezaslali pripomienky a 25 subjektov nemalo pripomienky. Celkový počet vznesených pripomienok bol 27, z ktorých bolo akceptovaných 15. Neakceptovaných bolo 12 pripomienok, z toho 1 zásadná, ktorú podalo Ministerstvo vnútra Slovenskej republiky. Rozporové konanie sa uskutočnilo dňa 29.10.2002 s  Ministerstvom vnútra Slovenskej republiky a dňa 13.11.2002 s Úradom vlády Slovenskej republiky, Sekciou inštitútu pre aproximáciu práva. Rozpory boli odstránené rokovaním s dotknutými subjektami a preto sa návrh zákona predkladá na rokovanie bez rozporov. 
Hromadné pripomienky verejnosti neboli uplatnené.
Návrh zákona, ktorým sa mení a dopĺňa zákon Národnej rady Slovenskej republiky č. 215/1995 Z. z. o geodézii a kartografii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov bol dňa 20.5.2003 schválený s pripomienkami na rokovaní Legislatívnej rady vlády SR. Pripomienky Legislatívnej rady  vlády SR boli do návrhu zákona  zapracované a návrh sa predkladá v novom znení.